ທາງການ ເທັກຊັສ ກ່າວວ່າ ບໍ່ໃຫ້ສາສະໜາ ມາຂັດຂ້ອງກັບ ການແຕ່ງງານ ຂອງເພດດຽວກັນ
ລັດຖະມົນຕີ​ຍຸດຕິ​ທຳ​​ລັດ ​ເທັກ​ຊັສ ກ່າວ​ວ່າ ພະນັກງານ​ຫ້ອງການສານ ​ແລະ ຜູ້​ພິພາກສາບໍ່​ຈຳ​ເປັນ​ຕ້ອງຈັດພິທີການຕ່າງໆ ​​​ໃຫ້​ພວກ​ຮັກ​ເພດ​ດຽວ​ກັນ ຖ້າ​ຂັດຂ້ອງດ້ານສາສະໜາ.
ລັດຖະມົນຕີຍຸດຕິທຳຂອງລັດ ເທັກຊັສ ທາງພາກໃຕ້ຂອງ ສະຫະລັດ ກ່າວວ່າ ບັນດາພະນັກງານຫ້ອງການສານ ແລະ ຜູ້ພິພາກສາ ບໍ່ຈຳເປັນຕ້ອງອອກໃບອະນຸຍາດການແຕ່ງງານ ຫຼື ປະກອບພິທີແຕ່ງງານ ໃຫ້ພວກຮັກເພດດຽວກັນ ຖ້າພວກເຂົາມີ ຂໍ້ຂັດຂ້ອງທາງສາສະໜາ, ຫຼັງຈາກການຕັດສິນຂອງສານສູງສຸດ ສະຫະລັດ ໃນສັບປະດາຜ່ານມາ  ທີ່ຮັບຮູ້ສິດທິໃນການແຕ່ງງານ ຂອງບັນດາຜູ້ຮັກຄົນເພດດຽວກັນ ຢູ່ທຸກແຫ່ງໃນທົ່ວປະເທດ ໃນໜັງສືສະບັບໜຶ່ງ ຂຽນຫາ ຮອງຜູ້ວ່າການລັດ ທ່ານ Dan Patrick ໃນວັນອາທິດວານນີ້, ລັດຖະມົນຕີຍຸດຕິທຳ Ken Paxton ກ່າວວ່າ ການຕັດສິນ 5 ຕໍ່ 4 ຂອງສະພາສູງ ບໍ່ໄດ້ລົບລ້າງ “ສິດທິໃນການຊົມໃຊ້ ເສລີພາບຂອງສາສະໜາ” ທີ່ອະນຸມັດໃຫ້ໂດຍລັດຖະທຳມະນູນນັ້ນ ທ່ານຂຽນວ່າ ບັນດາພະນັກງານຮັບຜິດຊອບ ການອອກໃບອະນຸຍາດການແຕ່ງງານ ແມ່ນມີ ອິດສະຫຼະ ທີ່ຈະມອບວຽກນັ້ນໃຫ້ບັນດາຜູ້ຊ່ວຍ ເຮັດແທນ, ແທນທີ່ຈະຖືກບັງຄັບໃຫ້ລະເມີດ ຄວາມເຊື່ອຖືສາສະໜາຂອງພວກເຂົາເອງ ເຊັ່ນດຽວກັນ, ບັນດາຜູ້ພິພາກສາ ກໍບໍ່ຄວນທີ່ຈະ ຖືກຮຽກຮ້ອງໃຫ້ປະກອບພິທີແຕ່ງງານໃຫ້ຄົນເພດດຽວກັນ, ເພາະວ່າມີຄົນອື່ນໆ ລວມ ທັງນັກບວດ ສາສະໜາຄຣິສແລະຍິວ ແລະເຈົ້າໜ້າທີ່ຄົນອື່ນໆ ທີ່ໄດ້ຮັບອະນຸຍາດໃຫ້ເຮັດ ໜ້າທີ່ນັ້ນໄດ້ ຢ່າງຖືກກົດໝາຍ